
Prijedlog
[bookmark: _Hlk144378117]

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i članka 28. stavka 4. Statuta Agencije za lijekove i medicinske proizvode, KLASA: 012-03/08-01/2, 
URBROJ: 381-04-03/88-10-03, od 22. ožujka 2010. i KLASA: 012-03/13-01/01, 
URBROJ: 381-14/178-15-01, od 21. travnja 2015., URBROJ: 381-14-05/132-19-04, od 
5. veljače 2019., URBROJ: 381-14-05/132-20-11, od 28. siječnja 2020., Vlada Republike Hrvatske je na sjednici održanoj __________ 2026. donijela


O D L U K U

o davanju prethodne suglasnosti Agenciji za lijekove i medicinske proizvode za sklapanje Ugovora o javnoj nabavi robe – Obnova VMware licenci


I.

Daje se prethodna suglasnost Agenciji za lijekove i medicinske proizvode za sklapanje Ugovora o javnoj nabavi robe – Obnova VMware licenci s društvom COMBIS d.o.o., u ukupnom iznosu od 523.211,74 eura s PDV-om za čije je sklapanje prethodnu suglasnost dalo Upravno vijeće Agencije za lijekove i medicinske proizvode Odlukom, KLASA: 007-02/26-03/12, URBROJ: 381-14-10/434-26-02, od 29. srpnja 2026.

II.

Plaćanja koja proizlaze iz obveza preuzetih Ugovorom iz točke I. ove Odluke, Agencija za lijekove i medicinske proizvode dužna je kao obvezu uključiti u financijski plan u godini u kojoj obveza dospijeva.

III.

Ova Odluka stupa na snagu danom donošenja.


KLASA:	
URBROJ:	
Zagreb,	


PREDSJEDNIK

mr. sc. Andrej Plenković


O B R A Z L O Ž E N J E


Agencija za lijekove i medicinske proizvode (u daljnjem tekstu: Agencija) je pravna osoba s javnim ovlastima koja svoje poslove obavlja sukladno Zakonu o lijekovima („Narodne novine“, br. 76/13., 90/14., 100/18. i 136/25.), Zakonu o medicinskim proizvodima („Narodne novine“, broj 76/13.) i Zakonu o veterinarsko-medicinskim proizvodima („Narodne novine“, br. 84/08., 56/13., 94/13., 15/15. i 32/19.).

Sredstva za poslovanje Agencije osiguravaju se iz prihoda koje Agencija ostvari svojim poslovanjem (naplaćivanjem usluga i godišnjim pristojbama) i iz drugih izvora sukladno Zakonu o lijekovima i drugim propisima.

Agencija je sukladno Planu nabave Agencije za 2026. godinu provela postupak javne nabave: Vmware obnova licenci, evidencijskog broja: 26.26, procijenjene vrijednosti nabave: 450.000,00 EUR. 

Predmet nabave je nadogradnja i proširenje postojećih VMware licenci (VMware Cloud Foundation i VMware Site RecoveryManager) u cilju podizanja razine informatičke sigurnosti što uključuje uslugu nadogradnje, konfiguracije u sustav Agencije kao i održavanje istih u trajanju od 24 mjeseca. Licence su neophodne za održavanje postojeće virtualne strukture na kojoj je baziran rad informatičkog sustava Agencije.

Agencija je od 24. do 29. travnja 2026. provela prethodno savjetovanje sa zainteresiranom javnošću.

Dana 7. svibnja 2026. Agencija je poslala poziv na nadmetanje u Elektronički oglasnik javne nabave Republike Hrvatske (u daljnjem tekstu: EOJN), a koji je objavljen 11. svibnja 2026., broj poziva na nadmetanje iz EOJN RH: 2026/S F02-0005110, te istoga dana i u Službenom listu EU, broj poziva na nadmetanje Službenog lista EU: 320853-2026.

Istekom roka za dostavu ponuda, Agencija je otvorila ponude dana 11. lipnja 2026. te utvrdila da je do isteka roka za dostavu ponuda pristigla jedna ponuda i to od ponuditelja COMBIS d.o.o., Radnička cesta 21, 10000 Zagreb.

Po pregledu i ocjeni ponuda, 18. lipnja 2026. donesena je Odluka o odabiru, 
KLASA: 406-03/26-02/07, URBROJ: 381-14-10/226-26-05, kojom je kao najpovoljnija izabrana ponuda ponuditelja COMBIS d.o.o., Radnička cesta 21, 10000 Zagreb, 
OIB: 91678676896 u iznosu od 418.569,39 EUR bez PDV-a odnosno 523.211,74 EUR s PDV-om.

Budući da je u predmetnom postupku javne nabave sudjelovao samo jedan ponuditelj čija je ponuda ujedno i odabrana, temeljem članka 306. stavka 2. Zakona o javnoj nabavi („Narodne novine“, br. 120/16., 114/22. i 48/26.), rok mirovanja se ne primjenjuje te je predmetna Odluka o odabiru postala izvršna 20. lipnja 2026. 

Za predmetnu nabavu Agencija ima osigurana sredstva.

Rok valjanosti ponude ponuditelja COMBIS d.o.o. je do 9. listopada 2026. 

Člankom 28. stavkom 4. Statuta Agencije propisano je da je za pravne poslove o stjecanju, opterećenju ili otuđenju nekretnine i druge imovine odnosno za sklapanje drugog pravnog posla čija pojedinačna vrijednost prelazi iznos od tri milijuna kuna odnosno 398.168,43 eura potrebna prethodna suglasnost Upravnog vijeća Agencije i Vlade Republike Hrvatske.

Upravno vijeće Agencije za lijekove i medicinske proizvode je na sjednici održanoj 
29. srpnja 2026. dalo ravnatelju Agencije prethodnu suglasnost za sklapanje ugovora o javnoj nabavi za predmet nabave VMware obnova licenci, KLASA: 007-02/26-03/12, 
URBROJ: 381-14-10/434-26-02. 

Nadalje, članak 307. stavak 4. Zakona o javnoj nabavi utvrđuje da ako javni naručitelj za preuzimanje obveza mora imati suglasnost drugog tijela, smatra se da je ugovor o javnoj nabavi sklopljen na dan pribavljanja suglasnosti. Člankom 312. stavkom 7. Zakona o javnoj nabavi propisano je da se rok za sklapanje ugovora u pisanom obliku računa od dana pribavljanja suglasnosti.

Slijedom navedenog, predlaže se Vladi Republike Hrvatske donošenje ove Odluke.

